次韻在伯送行
作者：趙蕃
朝代：宋

paragraphs: 白石何鑿鑿，白鳥何鶴鶴。
吾行甚悠悠，物境自廓廓。
緬思友生良，頓使懷抱惡。
別辭固丁寧，醒矣轉寂寞。
近猶已欄檻，遠乃失城廓。
重惟始相遇，夫豈世所樂。
逮今信素交，是果天所酢。
相期振古風，相與務天爵。
興時山水憑，意或風月託。
君亭足鷗鷺，我砌下鳥鵲。
詩盟寄閒嬉，筆勢異强弱。
君詩似陳黄，君字如張索。
悠然正前瞻，渺矣已後落。
譬猶層臺登，亦類中流泊。
憐我狂而疏，誨我詳不略。
是行亦流轉，敢謂逃束縛。
移官儻可歸，故免聽鄰柝。
閑員苟得去，自此投遠壑。
要期終身遊，豈但今日約。
吾曹念元賓，學子慕有若。
至味匪鹽梅，至樂非管籥。
四三分喜怒，非是論今昨。
擾擾與膠膠，休休仍莫莫。